45.		Žiadosť o vyplatenie odchodného (§ 76a ZP)
Ján Hladký, Stodolova ul. č. 2, 010 01 Žilina
ABC., s.r.o. 
Ružová ul. č. 10, 010 01 Žilina
Žilina 1. 10. 2022
Vec:	Žiadosť o vyplatenie odchodného
Na základe uzatvorenej dohody o skončení pracovného pomeru zo dňa 15. 8. 2022 končím ku dňu 30. 9. 2022 s Vašou organizáciou pracovnoprávny vzťah z dôvodu odchodu do starobného dôchodku.
Na základe § 76a Zákonníka práce žiadam o vyplatenie odchodného, ktoré tvorí v súlade s uzatvorenou kolektívnou zmluvou dvojnásobok môjho priemerného zárobku.
Ján Hladký
Poznámka
Zamestnancovi patrí pri prvom skončení pracovného pomeru po vzniku nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70 %, odchodné najmenej v sume jeho priemerného mesačného zárobku, ak požiada o poskytnutie uvedeného dôchodku pred skončením pracovného pomeru alebo do desiatich pracovných dní po jeho skončení.
Zamestnancovi patrí pri skončení pracovného pomeru odchodné najmenej v sume jeho priemerného mesačného zárobku, ak mu bol priznaný predčasný starobný dôchodok na základe žiadosti podanej pred skončením pracovného pomeru alebo do desiatich dní po jeho skončení.
Odchodné zamestnancovi patrí len od jedného zamestnávateľa.
Zamestnávateľ nie je povinný poskytnúť zamestnancovi odchodné, ak sa pracovný pomer skončil okamžite podľa § 68 ods. 1 ZP.